DOI: 10.14457/tu.the.2018.302
title: แผนธุรกิจโฮสเทล MALILA Ayutthaya

description: สถานการณ์การท่องเที่ยวในประเทศไทยในปี 2560 ยังคงมีแนวโน้มเติบโตและสร้างรายได้รวมให้กับประเทศ ภาคการท่องเที่ยวของไทยก่อให้เกิดประโยชน์ในรูปของรายได้แก่ประเทศและกระจายรายได้สู่ภูมิภาคต่าง ๆ รวม 2.754 ล้านล้านบาท ขยายตัวร้อยละ 9.47 จากช่วงเวลาเดียวกันของปีก่อนหน้า โดยในจำนวนนี้คิดเป็นรายได้ที่เกิดขึ้นจากการท่องเที่ยวของชาวต่างชาติ 1.824 ล้านล้านบาท และการท่องเที่ยวภายในประเทศของชาวไทย 9.3 แสนล้านบาท จากการขยายตัวของนักท่องเที่ยวทั้งชาวไทยและชาวต่างชาติ ส่งผลให้อัตราเข้าพักและรายได้ธุรกิจโรงแรมมีแนวโน้มปรับเพิ่มขึ้นตามการท่องเที่ยวที่มีแนวโน้มขยายตัวอย่างต่อเนื่องโดยปัจจัยที่เป็นจุดแข็งที่เสริมความสามารถทางการแข่งขันการท่องเที่ยวของไทย ได้แก่ ปัจจัยด้านราคาห้องพัก ทรัพยากรธรรมชาติ และโครงสร้างพื้นฐานด้านการท่องเที่ยว และในปีเดียวกันการท่องเที่ยวแห่งประเทศไทยได้ปลุกกระแส “ท่องเที่ยววิถีไทย เก๋ไก๋สไตล์ลึกซึ้ง” เชิญชวนให้คนไทยหันกลับมองและสัมผัสกับแหล่งท่องเที่ยวใกล้ตัวหรือแหล่งท่องเที่ยวที่เคยไปเยือนมาแล้วในแง่มุมที่ลึกซึ้งขึ้น เข้าถึงชุมชนท้องถิ่นมากขึ้น ซึ่งจะเป็นส่วนสำคัญที่ทำให้นักท่องเที่ยวเกิดความผูกพัน และรักแหล่งท่องเที่ยวของไทยมากขึ้นตามไปด้วย จากการวิเคราะห์ข้อมูลการท่องเที่ยวจังหวัดพระนครศรีอยุธยาในช่วงปี พ.ศ. 2552–2557 ของสำนักงานสถิติแห่งชาติ พบว่าจังหวัดพระนครศรีอยุธยาเป็นจังหวัดที่มีจำนวนนักท่องเที่ยวมากเป็นอันดับที่ 7 ของประเทศและมีแนวโน้มเพิ่มขึ้น นอกจากนั้นอำเภอพระนครศรีอยุธยายังคงเป็นจุดหมายยอดนิยมในการมาท่องเที่ยวประเทศไทยเนื่องจากอยู่ไม่ไกลจากกรุงเทพมหานครด้วยเหตุนี้เองทำให้ผู้ศึกษาเห็นโอกาสในการพัฒนาโฮสเทลรูปแบบใหม่ในจังหวัดพระนครศรีอยุธยา เนื่องจากยังไม่มีโฮสเทลที่มีการดำเนินงานในรูปแบบโฮสเทลเชิงวัฒนธรรม โดยผู้ศึกษาได้พบทำเลที่น่าสนใจ ตั้งอยู่ใกล้ท่ารถตู้ของจังหวัดอยู่ใจกลางเกาะเมืองอยุธยา อยู่ไม่ไกลจากสถานที่ท่องเที่ยวสำคัญ ผู้ศึกษาจึงมองเห็นโอกาสทางธุรกิจที่สามารถนำมาแข่งขันได้ โดยดำเนินกิจการโฮสเทล ภายใต้ชื่อ “MALILA Ayutthaya” มีการออกแบบและตกแต่งใน concept “feel like home” แบบไทยประยุกต์ผสมผสานความเก่าและความใหม่เข้าด้วยกันผ่านลายเส้นของสถาปัตยกรรมภายในแบบไทยและใช้เฟอร์นิเจอร์จากสิ่งประดิษฐ์ของภูมิปัญญาท้องถิ่น ตอกย้ำความเป็นไทยด้วยการจัดกิจกรรมที่ถ่ายทอดเรื่องราวของท้องถิ่นให้นักท่องเที่ยวที่มาใช้บริการโฮสเทลได้สัมผัสและเข้าใจวิถีชีวิตแบบไทยอย่างลึกซึ้งในส่วนกลยุทธ์ทางการตลาดของ MALILA Ayutthaya ผู้ศึกษาได้ทำการวิเคราะห์ผู้บริโภคเชิงลึกด้วยการสัมภาษณ์เชิงลึก (In-depth Interview) จากคู่แข่งทั้งทางตรงและทางอ้อม เพื่อให้ทราบถึงทัศนคติ มูลเหตุจูงใจ และปัจจัยที่ส่งผลต่อความสำเร็จของผู้ประกอบการธุรกิจโฮสเทล รวมทั้งทราบจุดแข็งและจุดอ่อนต่าง ๆ ที่เป็นประโยชน์ต่อการวิเคราะห์ความคาดหวังของผู้เข้าพักในโฮสเทล โดยนำข้อมูลที่ได้มาใช้ในการวางแผนกลยุทธ์ทางการตลาด รวมทั้งใช้ในการวางรูปแบบการให้บริการพร้อมทั้งจัดหาสิ่งอำนวยความสะดวกต่าง ๆ ให้ตรงกับความต้องการของลูกค้ามากที่สุดภายใต้งบประมาณที่มีอยู่ นอกจากนั้นยังกำหนดกลยุทธ์การดำเนินงานตามรูปแบบการให้บริการ ซึ่งแบ่งเป็นสองส่วนหลัก คือ ส่วนการให้บริการจองห้องพักและส่วนที่ดูแลให้บริการขณะที่ลูกค้าเข้าพัก ซึ่งใช้การวางกลยุทธ์ด้านการจัดการทรัพยากรบุคคลในการคัดเลือกพนักงานที่มีคุณสมบัติเหมาะสมกับงาน รวมถึงวางแผนจัดสรรทรัพยากรบุคคลที่ดีเพื่อให้เพียงพอต่อการให้บริการกลยุทธ์ทางการเงินของ MALILA Ayutthaya ทำการวิเคราะห์แผนการเงินตลอดระยะเวลา 5 ปี โดยใช้เงินลงทุนจำนวน 1.5 ล้านบาท โดยมีแหล่งเงินทุนจาก 2 ส่วน ได้แก่ เงินลงทุนในส่วนของเจ้าของจำนวน 0.75 ล้านบาท และเงินลงทุนจากการกู้ยืมจากธนาคาร 0.75 ล้านบาท ในขณะที่แหล่งรายได้มาจาก 2 ส่วน คือรายได้หลักจากการให้บริการห้องพักและรายได้รองจากการให้บริการเสริม ซึ่งเมื่อวิเคราะห์ความเป็นไปได้ในการประกอบธุรกิจ พบว่าในสถานการณ์ปกติมูลค่าปัจจุบันสุทธิของกิจการ (NPV) เท่ากับ 10,269,167 บาท อัตราผลตอบแทนจากการลงทุน (IRR) 109.12% ซึ่งสูงกว่าต้นทุนทางการเงิน (WACC) และมีระยะเวลาคืนทุน (PB) 1.98 ปี ซึ่งอยู่ในระยะเวลาที่ผู้ประกอบการคาดหวังไว้ ดังนั้นจึงสรุปได้ว่าแผนธุรกิจ MALILA Ayutthaya ฉบับนี้มีความคุ้มค่าและน่าสนใจในการลงทุน